Okresná prokuratúra Senica 
Janka Kráľa 735, 905 45 Senica 	

Sp. zn. : Pv 603/14/2205	Senica, 15.5.2015
EEČ : 2-19-40-2015

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Senica
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
v období od 01.01.2014 do 31.07.2014 v Kuchyni, Lakšárskej Novej Vsi a Bílkových Humenciach riadne neprispieval na výživu svojho syna XXXXX, nar. 04.04.2006, hoci mu táto povinnosť vyplývala zo Zákona o rodine a bola deklarovaná rozsudkom Okresného súdu Senica č. k. 11P/84/2013 zo dňa 12.02.2014, ktorým bol zaviazaný prispievať na výživu syna XXXXX sumou 27,13 € mesačne vopred k rukám matky XXXXX, predtým XXXXX výživné neplatil, pretože bol nezamestnaný a účinným spôsobom cestou úradu práce si nehľadal zamestnanie, z ktorého by výživné platiť mohol, čím XXXXX, nar. XXXXX, bytom XXXXX, dlhuje na výživnom sumu 108,51 €, 

lebo zanikla trestnosť činu

Odôvodnenie:
Poverený príslušník Obvodného oddelenia PZ Šaštín - Stráže uznesením ČVS: ORP-393/SS-SE-2014 zo dňa 19.08.2014 vzniesol obvinenie XXXXX pre prečin zanedbania povinnej výživy podľa § 207 odsek 1 Trestného zákona na skutkovom základe uvedenom vo výrokovej časti tohto uznesenia.

Z vykonaného dokazovania vyplýva, že obvinený XXXXX bol v uvedenom období nezamestnaný, nebol evidovaný na úrade práce ako uchádzač o zamestnanie, naposledy bol v riadnom pracovnom pomere zamestnaný v spoločnosti XXXXX (od 01.08.2013 do 31.12.2013). Z uvedeného vyplýva, že obvinený výživné neplatil, pretože nebol zamestnaný a ani si cestou úradu práce si účinným spôsobom nehľadal zamestnanie, preto jeho konanie naplňuje všetky znaky skutkovej podstaty prečinu zanedbania povinnej výživy podľa § 207 odsek 1 Trestného zákona, spáchaného vo forme nepriameho úmyslu podľa § 15 písmeno b) Trestného zákona.

Počas prebiehajúceho trestného stíhania obvinený začal uhrádzať bežné výživné a doplácať dlžné výživné, pričom dňa 30.04.2015 uhradil sumu 108,52 €, čím v celom rozsahu doplatil dlžné výživné za obdobie od januára 2014 do júla 2014 Poškodená XXXXX, predtým XXXXX pri výsluchu uviedla, že obvinený sa o syna XXXXX zaujíma, navštevuje ho a kontaktuje sa s ním. Syn XXXXX je žiakom ZŠ Veľké Kostolany, o jeho výchovu sa stará spolu so súčasným manželom.  

Podľa § 86 odsek 1 písmeno a) Trestného zákona trestnosť činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k tomu, že obvinený XXXXX dodatočne v celom rozsahu doplatil dlžné výživné, neplatenie výživného nemalo na jeho syna trvalo nepriaznivé následky, došlo v zmysle citovaného ustanovenia k zániku trestnosti zanedbania povinnej výživy, preto som podľa § 215 odsek 1 písmeno h) Trestného poriadku trestné proti XXXXX pre prečin zanedbania povinnej výživy podľa § 207 odsek 1 Trestného zákona stíhanie zastavila. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Anna Funková
prokurátorka